<classify> MKUU wa Wilaya ya Nanyumbu, Moses Machali ameeleza kufurahishwa na mafunzo yaliyotolewa hivi karibuni kwa wakuu wa wilaya na wakurugenzi na kusema yamewajengea uwezo wa kutumia busara zaidi kuliko mihemuko katika kusimamia shughuli.Akitoa neno la shukurani baada ya Waziri wa Nchi, Ofisi ya Rais, Tawala za Mikoa na Serikali za Mitaa Tamisemi, Selemani Jafo kufunga mafunzo hayo, alisema watatumia ukomavu,kuvumiliana katika kutenda kazi zao pamoja na kuwa na ushirikiano na utengamano hatimaye walete mabadiliko kwenye maisha ya wananchi.Mkuu huyo wa wilaya aliwaomba viongozi mbalimbali kuendelea kuwashauri wakuu wa wilaya na wakurugenzi na kuwaonya wanapoona wameteleza katika jambo lolote.Aliwataka wakuu wa wilaya wenzake kwenda kuchapa kazi kuhakikisha kwamba wanaleta mageuzi ya kimaendeleo katika maeneo yao na kusaidia kuinua hali za maisha ya wananchi.Akifunga mafunzo hayo, Waziri Jafo aliwataka wakurugenzi na wakuu hao wa wilaya kutumia mafunzo waliyopata kufanya mabadiliko ikiwamo kusimamia rasilimali fedha zinazotolewa na serikali kutekeleza miradi mbalimbali ya maendeleo ya wananchi.Aliwataka watendaji hao kwenda kusimamia fedha ambazo ni takribani asilimia 21 ya bajeti ya serikali ya mwaka zilizotengwa kwa ajili miradi ya maendeleo na kuhakikisha hakuna matumizi mabaya. Mnatakiwa kwenda kusimamia raslimali fedha ambazo serikali ya awamu ya tano inapeleka katika maeneo mbalimbali kwa ajili ya kutekeleza miradi mbalimbali kuinua maisha ya wanaanchi, amesema.Akizungumzia mafunzo hayo yaliyohusisha wakuu wa wilaya 27 na wakurugenzi 29, Kaimu Mkurugenzi wa Taasisi ya Uongozi, Kadali Singo alisema kulikuwa na wawezeshaji 10 waliowajengea uwezo viongozi hao walioteuliwa na Rais mwezi Julai na Agosti mwaka huu.  <topic>: kitaifa 